དེ་ལྟར་ལོ་ངོ་བཅུ་ཕྲག་གི་འཕེལ་རྒྱས་ཁྲོད་ད་ལྟ་སྨན་ཁང་ཡོངས་ལ་ལས་བཟོ་མི་སྣ་༥༠༠ལྷག་དང་།དེའི་ཁྲོད་ཆེད་ལས་ལག་རྩལ་མི་སྣ་༤༣༦མཐོ་རིམ་ལག་རྩལ་མི་སྣ་༣༡དང་།རྒྱལ་ཁབ་རིམ་པའི་མཁས་དབང་གཅིག་དང་ཞིབ་འཇུག་སློབ་མའི་མཛུབ་ཁྲིད་དགེ་རྒན་བདུན།འབྲིང་རིམ་ལག་རྩལ་མི་སྣ་༩༩བཅས་ཡོད་པ་དང་།སྨན་ཁང་ཡོངས་སུ་འགན་ནུས་ཚན་པ༩།ནད་ཐོག་ཚན་པ༡༡།སྨན་བཅོས་ལག་རྩལ་ཚན་པ༥།ཆེད་ལས་བརྟག་བཅོས་ཚན་པ་༡༥དང་།ལྷག་པར་དུ་བོད་ལུགས་གསོ་རིག་གི་ཁྱད་ཆོས་གཞིར་བཟུང་ནས་མཆིན་ནད།འཇུ་བྱེད།སྙིང་ཀླད་ཁྲག་རྩ།ཁོང་ནད།རུས་ནད།ཕྱི་བཅོས།བུད་མེད།དོས་དྲགམིག་ནད།དབང་ལྔ།གཞང་འབྲུམ་ལ་སོགས་པའི་དམིགས་བསལ་གྱི་ཆེད་ལས་སྡེ་ཁག་མང་བོ་བཙུགས་ཡོད་པར་མ་ཟད།སྨན་ཁང་ཡོངས་སུ་ནད་པའི་མལ་ཁྲིའི་གྲངས་ཚད་༢༦༠ཙམ་ཟིན་པ་དང་།སྒྲིག་ཆས་ཐད་གློག་པར།སྒྲ་རླབས།ཕོ་ཤེལ་བརྟག་དཔྱད།སྙིང་པར།བརྟག་ཆས།རྒྱུན་མཁོའི་རྫས་འགྱུར་དཔྱད་ཆས་ལ་སོགས་པའི་ནད་གཞི་བརྟག་དཔྱད་དང་གསོ་བཅོས་ལ་མཁོ་བའི་སྔོན་ཐོན་ཅན་གྱི་དེང་རབས་ཞོར་གཏོགས་འཕྲུལ་ཆས་དང་།དེ་བཞིན་གཤགས་བཅོས་དང་སྦྲིད་སྨན།དུག་སེལ་ལ་སོགས་པའི་འཕྲུལ་ཆོས་སྣ་ཚོགས་ཀྱང་ཡོད་ལ།དེ་མིན་ད་དུང་གློག་ཀླད་དྲ་བ་དང་འཆར་འཕྲིན་ཁང་ཡང་བཙུགས་ཡོད།ལོ་རེའི་སྒོ་བསྟེན་དང་དོས་དྲག་པའི་ནད་པའི་མི་གྲངས་ཁྲི་༢༤ཙམ་དང་།ནད་ཁང་བརྟག་བཅོས་ཀྱི་ནད་པའི་གྲངས་ཁྲི༣ཙམ་ཟིན་ཡོད།༢༠༠༥ལོར་བོད་ལུགས་གསོ་རིག་སྨན་རྫས་ཞིབ་འཇུག་སོའོ་དང་གནམ་རིག་སྐར་རྩིས་ཞིབ་འཇུག་སོའོ་གཉིས་གཞི་སྒྲིལ་གྱིས་བོད་རང་སྐྱོང་ལྗོངས་བོད་ལུགས་གསོ་རིག་ཞིབ་འཇུག་གླིང་དངོས་སུ་བཙུགས་ཏེ་སྔ་རྗེས་སུ་རྒྱལ་ཁབ་དང་ལྗོངས་རིམ་པའི་ཚན་རྩལ་རྣམ་གྲངས་༦༠ཙམ་ལེགས་གྲུབ་བྱུང་བ་མ་ཟད།དེ་ལས་རྣམ་གྲངས་༢༦ལ་རྒྱལ་ཁབ་དང་ལྗོངས་རིམ་པའི་ཚན་རྩལ་བྱ་དགའ་ཡང་ཐོབ་ཡོད།ལས་བཟོ་བ་ཡོངས་ཀྱི་བྱང་ཚད་དང་འབད་བརྩོན་ལ་བརྟེན་ནས་༡༩༩༦ལོར་རྒྱལ་ཁབ་ཀྲུང་ལུགས་དོ་དམ་ཅུས་ནས་རྒྱལ་ཡོངས་དཔེ་མཚོན་བོད་ལུགས་སྨན་ཁང་ཞེས་པའི་མཚན་བྱང་དང་།༡༩༩༩ལོར་རྒྱལ་ཁབ་མི་དོན་པུའུ།འཕྲོད་བསྟེན་པུའུ།རྒྱལ་ཁབ་ཀྲུང་ལུགས་དོ་དམ་ཅུས་བཅས་ནས་རྒྱལ་ཡོངས་འཕྲོད་བསྟེན་ཁྱབ་ཁོངས་ཀྱི་སྔོན་ཐོན་སྡེ་ཁག་དང་།༢༠༠༠ལོར་རང་སྐྱོང་ལྗོངས་འཕྲོད་བསྟེན་ཁྱབ་ཁོངས་ཀྱི་སྔོན་ཐོན་ཚན་པ།༢༠༠༡ལོར་མང་ཚོགས་ཀྱི་བློ་ཡིད་ཚིམ་པའི་སྨན་ཁང་དང་།༢༠༠༥ལོར་རྒྱལ་ཡོངས་རིམ་གསུམ་ཀ་བའི་བོད་ལུགས་སྨན་ཁང་སོགས་སུ་བདམས་ཐོན་བྱུང་ཡོད།མདོར་ན་གོང་གསལ་གྱི་ལོ་རྒྱུས་འཕེལ་རིམ་ལ་བལྟས་ཚེ་བོད་གསོ་རིག་སྤྱིའི་འཕེལ་རྒྱས་དང་རིན་ཐང་།མདུན་ལྗོངས་གསལ་བོར་མཐོང་ཐུབ་པ་མ་ཟད།གཞུང་ལུགས་དང་ནད་ཐོགཞིབ་འཇུག་དང་སློབ་གསོ་བཅས་ཕྱོགས་སོ་སོར་སྣེ་ཁྲིད་ཀྱི་ནུས་པའང་རྒྱ་ཆེན་པོ་ཞིག་ཐོན་དང་འདོན་བཞིན་ཡོད་པའང་ཤེས་ཐུབ་བོ།།